Die tradisie om ’n gesamentlike byeenkoms te hou is byna 80 jaar oud. En soos deur al die jare is daar by die afgelope geleentheid weereens rondom ’n skrywer en/of ’n boek saam gekuier. Bekendes soos Audrey Blignaut, Antjie Krog, André Brink, Etienne van Heerden en hierdie keer Deon Meyer, het telkens met ’n nuwe boek en/of ’n onderwerp van letterkundige aard van dié jaarlikse geleentheid ’n hoogtepunt gemaak. Die bystand van verskeie uitgewers, boekwinkels en ander borge het deurentyd die sukses van die geleenthede verseker.
Deon Meyer se wye aanhang onder die leserspubliek het groot belangstelling in die funksie uitgelok, juis ook onder die leeskringlede. Een leeskringlid het selfs 10 gaste saamgebring en daarmee ’n naweek vir twee by Aspen Gastehuis in die skilderagtige Clarens gewen. ’n Groot aantal van Meyer se boeke is verkoop wat hy op versoek geteken het.
Talle gaste het ook ’n boek of meer saamgebring as geskenk aan drie biblioteke in Pretoria waar die lesers nie die voorreg het om daagliks deur goeie boeke omring te wees nie.